PMIndiaData/PMIndiaSum huggingface dataset:
प्रधानमंत्री की किर्गिस्‍तान गणराज्‍य की यात्रा के दौरान हस्‍ताक्षरित समझौतों की सूची

1. रक्षा सहयोग संबंधी समझौता। भारत और किर्गिस्तान के बीच रक्षा, सुरक्षा, सैन्य शिक्षा और प्रशिक्षण, संयुक्ति सैन्य अभ्यासों का आयोजन, अनुभव और सूचना का आदान-प्रदान, सैन्य प्रशिक्षकों और पर्यवेक्षकों के आदान-प्रदान से संबंधित मामलों में सहयोग प्रगाढ़ बनाना। श्री नवतेज सरना, सचिव (पश्चिम) विदेश मंत्रालय। 2. चुनाव के क्षेत्र में परस्पर समझ और सहयोग संबंधी समझौता ज्ञापन। चुनावों और जनमत संग्रहों, आधुनिक प्रणालियों एवं तकनीकों, निर्वाचन प्रक्रिया के हितधारकों के अधिकारों साथ ही साथ चुनाव प्रशासन के अन्‍य मसलों के कानूनों से संबंधित मामलों में सहयोग प्रगाढ़ बनाना। इस समझौता ज्ञापन पर हस्‍ताक्षर होने से निर्वाचन आयोगों को चुनाव प्रबंधन एवं प्रशासन के लिए तकनीकी सहायता और क्षमता संबंधी सहयोग मिलेगा, जिससे भारत और किर्गिस्‍तान के संबंध और प्रगाढ़ होंगे। श्री वी. जुत्शी, उप निर्वाचन आयुक्त। 3. किर्गिस्तान के अर्थव्यवस्था मंत्रालय और भारतीय मानक ब्यूरो (बीआईएस) के बीच मानकों के क्षेत्र में समझौता ज्ञापन। इस समझौता ज्ञापन का उद्देश्‍य मानकीकरण के क्षेत्रों में तकनीकी सहयोग को मजबूत और व्यापक बनाना, व्यापार में अनुपालन आकलन और दोनों पक्षों के बीच आवश्य क सूचना एवं विशेषज्ञता का आदान प्रदान करने के उद्देश्‍य से परस्पर विशेषज्ञता साझा करना, जो दोनों के लिए परस्पर लाभदायक होगी और इस प्रकार भारत और किर्गिस्‍तान गणराज्य के बीच द्विपक्षीय संबंध भी मजबूत होंगे। किर्गिस्तान में भारत के राजदूत श्री जयंत खोबरागड़े। 4. संस्कृति के क्षेत्र में सहयोग संबंधी समझौता। भारत और किर्गिस्तान के बीच सांस्कृतिक धरोहर को संजोने, लोक कला, थिएटर, युवा महोत्सवों का आयोजन, साहित्य का प्रकाशन एवं अनुवाद, खेल और फिजिकल कल्चर में सहयोग, पुरातात्विक सामग्री का आदान-प्रदान, इतिहास, भूगोल आदि क्षेत्रों में सांस्कृतिक सहयोग प्रगाढ़ बनाना। श्री नवतेज सरना, सचिव (पश्चिम) विदेश मंत्रालय।
प्रधानमंत्री ने वडोदरा दुर्घटना में हुई मौतों पर शोक व्‍यक्‍त किया

प्रधानमंत्री श्री नरेन्‍द्र मोदी ने वडोदरा में हुई एक दुर्घटना में लोगों की मौत पर शोक व्‍यक्‍त किया है। श्री मोदी ने एक ट्वीट में कहा, ‘वडोदरा में हुई दुर्घटना से दुखी हूं। मैं मन से उन सभी के साथ हूं जिन्‍होंने अपने प्रियजनों को खो दिया। घायलों के शीघ्र स्‍वस्‍थ होने की प्रार्थना करता हूं। प्रशासन दुर्घटना स्‍थल पर हरसंभव सहायता उपलब्‍ध करा रहा है।’
प्रधानमंत्री और आस्ट्रिया गणराज्‍य के राष्‍ट्रपति डा. एलेक्‍जेंडर वान देर बैलन के बीच टेलीफोन पर बातचीत

प्रधानमंत्री श्री नरेन्‍द्र मोदी ने आज ऑस्ट्रिया गणराज्‍य के राष्ट्रपति डॉ. एलेक्‍जेंडर वान देर बैलन के साथ टेलीफोन पर बातचीत की। ऑस्ट्रिया के राष्ट्रपति ने चक्रवात अम्फान से भारत में हुए नुकसान पर दुख व्यक्त किया। दोनों नेताओं ने कोविड-19 महामारी के स्वास्थ्य और अर्थव्‍यवस्‍था पर पड़ने वाले प्रतिकूल प्रभावों के प्रबंधन के लिए अपने देशों में किए गए उपायों पर विचारों का आदान-प्रदान किया। उन्होंने वर्तमान चुनौतियों से निपटने के लिए अंतर्राष्ट्रीय सहयोग के महत्व पर सहमति व्यक्त की। दोनों नेताओं ने कोविड के बाद की दुनिया में भारत-ऑस्ट्रिया संबंधों को और मजबूत करने और विविधतापूर्ण बनाने की अपनी साझा इच्छा को दोहराया। प्रधानमंत्री ने बुनियादी ढांचे, प्रौद्योगिकी, अनुसंधान और नवाचार, एसएमई आदि जैसे क्षेत्रों में सहयोग बढ़ाने के अवसरों पर प्रकाश डाला। दोनों नेताओं ने आशा व्‍यक्‍त की कि दुनिया जल्द ही मौजूदा स्वास्थ्य संकट से उबर जाएगी, जिसके बाद पर्यावरण की सेहत जैसी दीर्घकालिक चिंताओं पर ध्यान केंद्रित किया जा सकेगा।
प्रधानमंत्री और बांग्लादेश की प्रधानमंत्री सुश्री शेख हसीना के बीच फोन पर बातचीत

प्रधानमंत्री श्री नरेन्द्र मोदी ने बांग्लादेश की प्रधानमंत्री सुश्री शेख हसीना के साथ आज फोन पर बातचीत की। प्रधानमंत्री मोदी ने ईद-उल-फित्र के मौके पर प्रधानमंत्री शेख हसीना और बांग्लादेश के लोगों का अभिवादन किया। दोनों नेताओं ने भारत और बांग्लादेश में चक्रवाती तूफान से हुए नुकसान के आकलन को एक दूसरे के साथ साझा किया। दोनों नेताओं ने कोविड महामारी से उभरे हालात और इस संदर्भ में दोनों देशों के बीच जारी सहयोग पर चर्चा की। प्रधानमंत्री मोदी ने इन चुनौतियों का सामना करने में बांग्लादेश को भारत की मदद जारी रखने की फिर से पुष्टि की। प्रधानमंत्री मोदी ने प्रधानमंत्री शेख हसीना और वहां के लोगों की बेहतर सेहत और सुख के लिए अपनी शुभकामनाएं दी।
प्रधानमंत्री ने पैरा शूटिंग विश्व कप में स्वर्ण पदक जीतने पर भारतीय निशानेबाज श्रीहर्ष देवरड्डी को बधाई दी

प्रधानमंत्री श्री नरेन्‍द्र मोदी ने पैरा शूटिंग विश्‍व कप में स्‍वर्ण पदक जीतने पर भारतीय निशानेबाज श्रीहर्ष देवरड्डी को बधाई दी है। भारतीय खेल प्राधिकरण के ट्वीट के जवाब में प्रधानमंत्री ने एक ट्वीट में कहा; "स्वर्ण पदक जीतने के लिए श्रीहर्ष देवरड्डी पर गर्व है। उनका दृढ़ संकल्प वास्तव में प्रेरक है। उनके भविष्य के प्रयासों के लिए शुभकामनाएं।" एमजी/ एमए/ एसकेएस
संसद के बजट सत्र से पहले मीडिया को प्रधानमंत्री का वक्तव्य

पिछले सत्र में सुप्रीम कोर्ट के आदेश के बावजदू भी तीन तलाक, (Triple तलाक)संसद में हम पारित नहीं करवा पाए। मैं आशा करता हूं और मैं देश के सभी राजनीतिक दलों को विनम्र आग्रह करता हूं कि इस सत्र में, तीन तलाक महिलाओं के, विशेष करके मुस्लिम महिलाओं के हक की रक्षा करने वाले इस निर्णय को हम सब पारित करें और 2018 के नये वर्ष की एक उत्‍तम भेंट सौगात, हमारी मुस्लिम महिलाओं को हम दें। बजट सत्र अत्‍यंत महत्‍वपूर्ण होता है। पूरा विश्‍व जब भारत की अर्थव्‍यवस्‍था के प्रति बहुत ही आशावान है। भारत की राह, भारत की प्रगति पर विश्‍व की सभी Credit Rating Agencies हो, World Bank हो, IMF हो,बहुत ही सकारात्‍मक अपने opinion देती रही है। यह बजट देश की तेज की गति से आगे बढ़ रही अर्थव्‍यवस्‍था को एक नई ऊर्जा देने वाला, देश के सामान्‍य से सामान्‍य मानव की आशा-अपेक्षाओं को पूर्ण करने वाला बजट आएगा और बजट के बाद एक महीने भर भिन्‍न भिन्‍न कमेटियों में बजट की विषद चर्चा होती है। अनुभव यह है कि उन कमेटियों में दल से ऊपर देश होता है। सभी दल के लोग सत्‍तापक्ष के लोग भी कमियां उजागर करते हैं और विपक्ष के बंधू उसकी खूबियों को उजागर करते हैं। एक प्रकार को बहुत ही healthy environment होता है,healthy atmosphere होता है। कल जब All Party meeting हुई तो मैंने आग्रह किया है कि हम इस महीने की जो चर्चा सत्र रहता है,कमिटियों के अंदर उसका भरपूर उपयोग करे, और बजट का सर्वाधिक लाभ देश के सामान्‍य मानव तक कैसे पहुंचे? दलित, पीडि़त, शोषित, वंचित को कैसे मिले?गांव गरीब को कैसे मिले?किसान मजदूर को कैसे मिले? इस पर हम व्‍यापक चिंतन करें, सकारात्‍मक सुझाव दें और roadmap बना करके हम आगे बढ़े। बहुत-बहुत धन्‍यवाद।
निगोशिएबल इन्स्ट्रूमेंट (हुण्‍डी, चेक संबंधी प्रपत्र) (संशोधन) अध्‍यादेश, 2015 जारी करने का प्रस्‍ताव

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने निगोशिएबल इन्‍स्‍ट्रूमेंट (हुण्‍डी, चेक संबंधी प्रपत्र) (संशोधन) अध्‍यादेश, 2015 जारी करने के प्रस्‍ताव को अपनी स्‍वीकृति दे दी है। निगोशिएबल इन्‍स्‍ट्रूमेंट अधिनियम, 1881 (एनआई अधिनियम) में प्रस्‍तावित संशोधनों के तहत एनआई अधिनियम की धारा 138 के तहत किए गए अपराधों के लिए वाद दायर करने से जुड़े मामलों में क्षेत्राधिकार के बारे में स्‍पष्‍टीकरण देने पर ध्‍यान केन्द्रित किया गया है। क्षेत्राधिकार से जुड़े मुद्दों पर स्‍पष्‍टीकरण इक्विटी के दृष्टिकोण से अपेक्षित है क्‍योंकि यह शिकायतकर्ता के हित में होगा और इससे निष्‍पक्ष सु‍नवाई सुनिश्चित होगी। चेक बाउंस के मामलों में क्षेत्राधिकार के मुद्दों पर स्‍पष्‍टीकरण से एक वित्‍तीय प्रपत्र के रूप में चेक की विश्‍वसनीयता बढ़ेगी। इससे सामान्‍य तौर पर व्‍यापार एवं वाणिज्‍य में मदद मिलेगी और बैंकों समेत ऋणदाता संस्‍थानों को चेक बाउंस के चलते कर्ज अदायगी में चूक होने की आशंका के बगैर अर्थव्‍यवस्‍था को वित्‍त मुहैया कराने का सिलसिला जारी रखने में आसानी होगी। एनआई अधिनियम की धारा 138 का वास्‍ता खाताधारक के खाते में अपर्याप्‍त धन इत्‍यदि के चलते कर्ज अथवा अन्‍य देनदारी की कानूनन अदायगी के लिए उसके द्वारा जारी किए गए चेक के बांउस होने से जुड़े मामलों से है। एनआई अधिनियम की धारा 138 में चेक जारी करने वाले के खाते में अपर्याप्‍त धन के चलते उसके द्वारा जारी चेक के बाउंस होने की स्थिति में जुर्माना लगाने का प्रावधान है। एनआई अधिनियम का उद्देश्‍य चेक के इस्‍तेमाल को बढ़ावा देना और संबंधित प्रपत्र की विश्‍वसनीयता बढ़ाना है, ताकि सामान्‍य कारोबारी लेन-देन और देनदारियों का निपटान सुनिश्चित किया जा सके। विभिन्‍न वित्‍तीय संस्‍थानों और उद्योग संगठनों का कहना है कि धारा 138 के तहत वाद दायर करने का क्षेत्राधिकार संबंधित बैंक द्वारा चेक जारी किए गए स्‍थान को ही तय किए जाने से जुड़ी सुप्रीम कोर्ट की हालिया कानूनी व्‍याख्‍या से भारी मुश्‍किलों का सामना करना पड़ रहा है। एनआई अधिनियम के धारा 138 के तहत ऋणदाताओं को वाद दायर करने में आ रही मुश्किलों से निजात पाने के लिए धारा 138 के तहत अपराध के क्षेत्राधिकार की स्‍पष्‍ट परिभाषा तय करने का प्रस्‍ताव किया गया, क्‍योंकि इस वजह से बड़ी संख्‍या में मामले अटक गए हैं। तदनुसार, निगोशिएबल इन्‍स्‍ट्रूमेंट (संशोधन) विधेयक, 2015 को 6 मई, 2015 को लोकसभा में पेश किया गया था और 13 मई, 2015 को उसे इस सदन में विचार-विमर्श के बाद पारित कर दिया गया था। हालांकि 13 मई, 2015 को ही अनिश्चित काल के लिए राज्‍यसभा का स्‍थगन हो जाने के चलते वहां इस विधेयक पर चर्चा नहीं हो सकी और सदन द्वारा इसे पारित नहीं किया जा सका। इस वजह से यह वि‍धेयक कानून की शक्‍ल नहीं ले सका।
नीति आयोग में अटल नवाचार मिशन और स्‍वरोजगार तथा मेधा उपयोग की स्‍थापना

प्रधानमंत्री श्री नरेन्‍द्र मोदी की अध्‍यक्षता में मंत्रिमंडल की हुई बैठक में नीति आयोग में अटल नवाचार मिशन (एआईएम) और स्‍वरोजगार और मेधा उपयोग(एसईटीयू) की स्‍थापना की मंजूरी दे दी गई है। एआईएम और एआईएम निदेशालय की स्‍थापना के नतीजे मिशन की गतिविधियों को और बेहतर तरीके से संपन्‍न करने के रूप में निकलेंगे। देश में नवाचार और उद्यमिता के लिए यह केन्‍द्रीय बिन्‍दु होगा। इसके विवरण निम्‍नवत हैं:- (i) मिशन का मार्गदर्शन मिशन के उच्‍च स्‍तरीय समिति (एमएचएलसी) द्वारा होगा। यही समिति जरूरी मार्गदर्शन और प्रमुख चुनौतियों वाले क्षेत्रों, पुरस्‍कार राशि एआईएम और एसईटीयू से संबंधित अन्‍य मामलों के क्रियान्‍वयन की मंजूरी पर फैसला लेगी। (ii) नीति आयोग मिशन के निदेशक और जरूरी श्रम शक्ति की नियुक्ति करेगा। (iii) मिशन का मुख्‍यालय नई दिल्‍ली में होगा।
प्रधानमंत्री ने कारगिल विजय दिवस पर शहिदों को श्रद्धाजंलि अर्पित की

प्रधानमंत्री श्री नरेन्‍द्र मोदी ने कारगिल विजय दिवस पर शहिदों को श्रद्धाजंलि अर्पित की है। प्रधानमंत्री ने कहा, “कारगिल विजय दिवस हमारी सेना के शौर्य, पराक्रम और बलिदान की याद दिलाता है। मातृभूमि पर सर्वस्व न्योछावर करने वाले अमर शहीदों को शत् शत् नमन।”
भारत रत्‍न एम. एस. सुब्‍बालक्ष्‍मी की परपोती एस. ऐश्‍वर्या और एस. सौंदर्या ने प्रधानमंत्री से मुलाकात की

भारत रत्‍न एम. एस. सुब्‍बालक्ष्‍मी की परपोती एस. ऐश्‍वर्या और एस. सौंदर्या ने आज अपने माता पिता वी. श्रीनिवासन और गीता श्रीनिवासन के साथ प्रधानमंत्री श्री नरेन्‍द्र मोदी से मुलाकात की। सुश्री ऐश्‍वर्या और सुश्री सौंदर्या ने ‘मैत्रीम भजता’ का छोटा सा प्रदर्शन किया। यह एक मंगल गीत है जिसे एम. एस. सुब्‍बालक्ष्‍मी ने अक्‍टूबर 1966 में संयुक्‍त राष्‍ट्र में खुद प्रस्‍तुत किया था। इस मंगल गीत को कांची के आचार्य श्री चंद्रशेखरेंद्र सरस्‍वती ने संस्‍कृत में तैयार किया था। यह सार्वभौम मित्रता एवं विश्‍व शांति के लिए गीत है जिसे एम. एस. सुब्‍बालक्ष्‍मी ने संयुक्‍त राष्‍ट्र में अपनी प्रस्‍तुति के बाद कई कार्यक्रमों में गाया। इसके अंतिम शब्‍द हैं- ‘श्रेय ओ भूयात सकल जनानाम’ यानी सभी लोगों को खुशियां और आशीर्वाद मिले।
प्रधानमंत्री ने अमेरिकी पेशेवर मुक्केबाज मोहम्मद अली के निधन पर शोक व्‍यक्‍त किया

प्रधानमंत्री श्री नरेन्द्र मोदी ने अमेरिकी पेशेवर मुक्केबाज मोहम्मद अली के निधन पर शोक व्यक्त किया है। प्रधानमंत्री ने कहा ‘’मुहम्मद अली को श्रद्धांजलि। वे एक ऐसे अनुकरणीय खिलाड़ी और प्रेरणा स्रोत रहे हैं, जिन्‍होंने मानवीय भावना और दृढ़ संकल्प की शक्ति का प्रदर्शन किया।”
प्रधानमंत्री ने लाल बहादुर शास्त्री की जयंती पर उन्हें श्रद्धांजलि दी

प्रधानमंत्री श्री नरेन्द्र मोदी ने पूर्व प्रधानमंत्री लाल बहादुर शास्त्री जी की जयंती पर उन्हें श्रद्धांजलि दी है। प्रधानमंत्री ने लाल बहादुर शास्त्री के बारे में अपने विचारों का एक वीडियो भी साझा किया। श्री मोदी ने दिल्ली स्थित प्रधानमंत्री संग्रहालय में लाल बहादुर शास्त्री की गैलरी से कुछ झलकियां भी साझा की हैं, जिसमें प्रधानमंत्री के रूप में उनकी जीवन यात्रा और उपलब्धियों को दर्शाया गया है। अपने एक ट्वीट में, प्रधानमंत्री ने कहा; “लाल बहादुर शास्त्री जी को उनकी सादगी और निर्णय क्षमता के लिए पूरे भारत में सराहा जाता है। हमारे इतिहास के एक बेहद ही महत्वपूर्ण समय में उनके दृढ़ नेतृत्व को हमेशा याद किया जाएगा। उनकी जयंती पर उन्हें श्रद्धांजलि।” “आज, शास्त्री जी की जयंती पर, मैं दिल्ली के प्रधानमंत्री संग्रहालय में उनकी गैलरी से कुछ झलकियां भी साझा कर रहा हूं, जो प्रधानमंत्री के रूप में उनकी जीवन यात्रा और उपलब्धियों को दर्शाती हैं। प्रधानमंत्री संग्रहालय अवश्य जायें…”
‘मन की बात’ 25 अक्‍टूबर को: प्रधानमंत्री ने लोगों से कार्यक्रम के लिए अपने विचारों एवं वॉयस मैसेज साझा करने का आग्रह किया

प्रधानमंत्री श्री नरेन्‍द्र मोदी इस रविवार 25 अक्‍टूबर को ‘मन की बात’ के अगले संस्‍करण में देश के लोगों के साथ अपने विचारों को साझा करेंगे। प्रधानमंत्री ने लोगों से इस कार्यक्रम के लिए MyGov Open Forum पर अपने विचारों को साझा करने का आग्रह किया है। प्रधानमंत्री ने ट्विट किया, ‘इस रविवार को मन की बात कार्यक्रम के लिए कोई विचार है? इसे MyGov Open Forum https://mygov.in/group-issue/give-your-inputs-prime-ministers-mann-ki-baat-25th-october-2015/ पर साझा करें। प्रधानमंत्री ने लोगों को इस कार्यक्रम के लिए टॉलफ्री नंबर 1800-3000-7800 पर अपने वॉयस मैसेज साझा करने का भी आग्रह किया है। चुने हुए वॉयस मैसेज इस रविवार को प्रसारित होने वाले कार्यक्रम में शामिल किये जा सकते है। प्रधानमंत्री ने ट्विट किया, ‘मन की बात कार्यक्रम में अपने वॉयस मैसेज के लिए 1800-3000-7800 पर फोन कर अपने संदेश साझा करें। उनमें से कुछ इस रविवार के कार्यक्रम का हिस्‍सा होंगे। इस रविवार प्रसारित होने वाला ‘मन की बात’ कार्यक्रम का 13वां संस्‍करण होगा और यह आकाशवाणी पर 11 बजे सुबह प्रसारित होगा। इस कार्यक्रम का सीधा प्रसारण आकाशवाणी के सभी नेटवर्क और दूरदर्शन चैनलों पर किया जाता है। यह कार्यक्रम प्रधानमंत्री कार्यालय, सूचना एवं प्रसारण मंत्रालय और डीडी न्‍यूज के यू ट्यूब चैनलों पर लाइव-स्‍ट्रीम किया जायेगा। इस प्रसारण के क्षेत्रीय भाषा संस्‍करणों का प्रसारण 25 अक्‍टूबर, 2015 को शाम 8 बजे संबंधित क्षेत्रों के आकाशवाणी स्‍टेशनों से भी किया जायेगा।
प्रधानमंत्री ने पंडित भीमसेन जोशी की 100वीं जयंती पर उन्हें श्रद्धांजलि दी

प्रधानमंत्री श्री नरेन्द्र मोदी ने पंडित भीमसेन जोशी की 100वीं जयंती पर उन्हें नमन किया। एक ट्वीट में, प्रधानमंत्री ने कहा; ‘बहुमुखी प्रतिभा के धनी पंडित भीमसेन जोशी जी की 100वीं जयंती पर मैं उन्हें नमन करता हूं। अपने काम से, उन्होंने भारतीय संगीत और संस्कृति को लोकप्रिय बनाने में उत्कृष्ट योगदान दिया। अपने गायन के माध्यम से वह हमारे देश को करीब लेकर आए।’ 9999
प्रधानमंत्री ने नागरिकों से स्वतंत्रता सेनानियों को डिजिटल ज्योत पर श्रद्धांजलि देने का आग्रह किया

प्रधानमंत्री श्री नरेन्द्र मोदी ने नागरिकों से हमारे स्वतंत्रता सेनानियों को डिजिटल ज्योत पर अपनी श्रद्धांजलि साझा करने और ‘आजादी का अमृत महोत्सव’ को मजबूत करने का आग्रह किया है। ट्वीट्स की एक श्रृंखला में, प्रधानमंत्री ने कहा; "हमारे स्वतंत्रता संग्राम के नायकों को एक विशेष श्रद्धांजलि! डिजिटल ज्योत प्रौद्योगिकी का उपयोग करता है और आपको स्वतंत्रता सेनानियों के प्रति आभार का हार्दिक संदेश साझा करने में सक्षम बनाता है।" "दिल्ली के सेंट्रल पार्क में एक स्काई बीम लाइट लगाई गई है। दी गयी प्रत्येक श्रद्धांजलि डिजिटल ज्योत की रोशनी को और तेज करेगी। इस विशिष्ट प्रयास में भाग लें और ‘आजादी का अमृत महोत्सव’ को मजबूत करें।"
संयुक्त राष्ट्र महासभा के चयनित अध्यक्ष ने प्रधानमंत्री से मुलाकात की

श्री मिरोस्लाव लैजकक, संयुक्त राष्ट्र महासभा के अध्यक्ष पद के लिए चयनित और स्लोवाक गणराज्य के विदेश एवं यूरोपीय मामलों के मंत्री ने आज प्रधानमंत्री श्री नरेन्द्र मोदी से मुलाकात की। प्रधानमंत्री ने श्री मिरोस्लाव लाजकक को 72 वें संयुक्त राष्ट्र महासभा के अध्यक्ष पद पर चुने जाने के लिए बधाई दी। चयनित अध्यक्ष लाजकक ने आगामी 72 वें संयुक्त राष्ट्र महासभा के लिए अपनी प्राथमिकताओं को साझा किया। प्रधानमंत्री ने उन्हें उनकी नई जिम्मेदारियों को सफलतापूर्वक निभाने के लिए भारत द्वारा पूर्ण और रचनात्मक सहयोग करने का आश्वासन दिया। दोनों ने प्रमुख वैश्विक चुनौतियों से निपटने के लिए संयुक्त राष्ट्र द्वारा कड़ी कार्रवाई करने की आवश्यकता पर चर्चा की, जिसमें आतंकवाद, संयुक्त राष्ट्र सुधार, सशक्त विकास लक्ष्यों का कार्यान्वयन और जलवायु परिवर्तन शामिल है।
प्रधानमंत्री ने शासन और विकास में अंतरिक्ष प्रौद्योगिकी आधारित उपकरण और अनुप्रयोगों को बढ़ावा देने पर राष्ट्रीय बैठक के विशेष सत्र को संबोधित किया

प्रधानमंत्री श्री नरेन्द्र मोदी ने आज नई दिल्ली में प्रशासन और विकास में अंतरिक्ष प्रौद्योगिकी आधारित उपकरण और अनुप्रयोगों को बढ़ावा देने पर आयोजित राष्ट्रीय बैठक के एक विशेष सत्र में भाग लिया। वरिष्ठ अधिकारियों ने लगभग दो घंटे से अधिक समय में विभिन्न प्रस्तुतियों के माध्यम से प्रधानमंत्री को विभिन्न विषयों पर आयोजित सत्र के परिणामों की जानकारी दी। विशेष सत्र में अपने भाषण में प्रधानमंत्री ने अंतरिक्ष प्रौद्योगिकी अनुप्रयोगों का उपयोग कर शासन के सभी क्षेत्रों में नई पहल की आवश्यकता पर बल दिया। उन्होंने जून 2014 में इसरो की अपनी यात्रा को याद का उल्लेख किया जिसमें उन्होंने इसरो को इस पर काम करने का आग्रह किया था। उन्होंने इस पर अपना संतोष व्यक्त करते हुए कहा कि उनके उस दौरे के बाद से अंतरिक्ष प्रौद्योगिकी का उपयोग करने वाले सरकारी विभागों की संख्या में काफ़ी वृद्धि हुई है। प्रधानमंत्री ने केंद्र सरकार के सभी मंत्रालयों से आह्वान किया कि वे कैलेंडर वर्ष 2015 में अपने कार्यक्षेत्र में कम से कम एक अंतरिक्ष प्रौद्योगिकी आधारित अनुप्रयोग की पहचान करें। प्रधानमंत्री ने भारत के अंतरिक्ष कार्यक्रम के मौके पर प्रख्यात अंतरिक्ष वैज्ञानिक विक्रम साराभाई के कथनों को याद किया जिन्होंने कहा था कि भारत के आम आदमी की जरूरतों को पूरा करने में कोई कोर-कसर नहीं रहनी चाहिए। प्रधानमंत्री ने सरकारी विभागों द्वारा अपने प्रशासन के संबंधित क्षेत्रों में अंतरिक्ष प्रौद्योगिकी का उपयोग करने के जबर्दस्त उत्साह पर ख़ुशी जताई। उन्होंने उत्तम परिणाम प्राप्त करने के लिए सभी उपलब्ध संसाधनों और डेटा का उपयोग करने की जरूरत पर बल दिया। प्रधानमंत्री ने आम आदमी के फायदे के लिए अंतरिक्ष प्रौद्योगिकी के कई संभावित अनुप्रयोगों, जैसे – मछुआरों के लिए मछली पकड़ने का स्थान, प्रधानमंत्री कृषि सिंचाई योजना के लिए सिंचाई के बुनियादी ढांचे, अवैध खनन की ट्रैकिंग आदि पर जानकारी दी। श्री नरेन्द्र मोदी ने कहा कि सुशासन, पारदर्शिता और जवाबदेही सुनिश्चित करने के लिए प्रौद्योगिकी सबसे शक्तिशाली माध्यम है। उन्होंने आम आदमी और अंतरिक्ष को एक-दूसरे से जोड़ने की आवश्यकता पर बल दिया।
प्रधानमंत्री ने सिंहस्थ के सार्वभौमिक संदेश पर अंतर्राष्ट्रीय सम्मेलन को संबोधित किया

प्रधानमंत्री श्री नरेन्द्र मोदी ने आज उज्जैन के पास निनौरा में सिंहस्थ के सार्वभौमिक संदेश पर अंतर्राष्ट्रीय सम्मेलन को संबोधित किया। प्रधानमंत्री ने इंदौर हवाई अड्डे पर श्रीलंका के राष्ट्रपति श्री मैत्रीपाला सिरिसेना की अगुवानी की। राष्ट्रपति सिरिसेना और प्रधानमंत्री श्री नरेन्द्र मोदी इंदौर से साथ-साथ ही आए और दोनों नेता एक साथ ही सम्मेलन स्थल पर पहुंचे। उपस्थित जनसमूह, जिसे कुंभ मेले से इतर “विचार कुम्भ” के रूप में भी वर्णित किया गया है, को संबोधित करते हुए प्रधानमंत्री ने इस सम्मेलन का एक नए प्रयास के जन्म के रूप में उल्लेख किया। उन्होंने कहा कि यह प्राचीन काल में जो घटित होता रहा है उसका एक आधुनिक संस्करण था। प्राचीन काल में समाज के चिंतक नए दृष्टिकोण का चिंतन करने और उसे समाज को उपलब्ध कराने के लिए कुंभ मेला स्थलों पर एकत्र होते थे। भारतीय परंपराओं और संस्कृति पर विस्तार से बात करते हुए उन्होंने कहा कि भिक्षुक का मंत्र है “जो व्यक्ति भिक्षा दे उसका भी भला और जो न दे उसका भी भला”। प्रधानमंत्री ने भारतीय संस्कृति को परिभाषित करने वाले मूल्यों और मानवतावाद के अनेक उदाहरण दिए। सिंहस्थ घोषणा, जो विश्व को प्रधानमंत्री श्री नरेन्द्र मोदी, श्रीलंका के राष्ट्रपति मैत्रीपाला सिरिसेना और मध्य प्रदेश के मुख्यमंत्री शिवराज सिंह चौहान द्वारा समर्पित थी, के शुभारंभ का जिक्र करते हुए प्रधानमंत्री ने कहा कि यह न केवल भारत बल्कि पूरी दुनिया के लिए नई बहस की शुरुआत की प्रतीक होगी। प्रधानमंत्री ने सुझाव दिया कि वनीकरण और बालिकाओं की शिक्षा जैसे मुद्दों पर विचार-विमर्श करने के लिए ‘विचार कुंभ’ हर साल आयोजित किया जाना चाहिए।
राजनयिक और आधिकारिक पासपोर्ट धारकों को वीजा आवश्यकताओं में छूट पर आदर्श समझौते को मंजूरी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने राजनयिक और आधिकारिक पासपोर्ट धारकों को वीजा आवश्यकताओं में छूट पर आदर्श समझौते को मंजूरी दे दी है। इससे अन्‍यतर देश के राजनयिक और आधिकारिक पासपोर्ट धारकों के लिए भारत या सिगनेटरी देश में वीजा मुक्त प्रवेश, पारगमन और 180 दिन (या अधिक) के किसी भी अवधि में 90 दिन (या कम) के लिए रहने की सुविधा हो जाएगी। यह दुनिया के अन्य देशों के लिए राजनयिक और आधिकारिक पासपोर्ट धारकों के लिए वीजा मुक्त यात्रा के संवेष्‍ठन का विस्तार करने के लिए भारत के चल रहे प्रयासों का हिस्सा है, जिसके तहत 69 देशों के साथ वीजा मुक्त समझौतों पर हस्ताक्षर किए गए हैं। अभी 130 से ज्‍यादा देश है, जिनके साथ भारत को अभी यह समझौता करना है।
भारत के निर्यात आयात बैंक (एक्जिम बैंक) में पूंजी लगाने को पूर्वव्यापी मंजूरी

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने आज भारत के निर्यात आयात बैंक (एक्जिम बैंक) में 800 करोड़ रुपए की पूंजी लगाने को अपनी पूर्वव्यापी मंजूरी दे दी, जिसकी स्वीकृति अनुदान मांगों में दी गई थी और बैंक के भावी विकास में मदद के लिए वित्त मंत्री ने इस पर अपनी सहमति जताई थी। एक्जिम बैंक की स्थापना भारत के निर्यात-आयात बैंक अधिनियम, 1981 के तहत वर्ष 1982 में एक वैधानिक निगम के रूप में हुई थी, ताकि निर्यातकों एवं आयातकों को वित्तीय सहायता मुहैया कराई जा सके।
प्रधानमंत्री ने लोक सभा सांसद श्री कपिल कृष्ण ठाकुर के निधन पर शोक व्यक्त किया

प्रधानमंत्री श्री नरेन्द्र मोदी ने लोक सभा सांसद श्री कपिल कृष्ण ठाकुर के निधन पर गहरा शोक व्यक्त किया है। प्रधानमंत्री ने श्री ठाकुर के शोक संतप्त परिवार के प्रति भी अपनी संवेदनाएं व्यक्त की है। श्री ठाकुर पश्चिम बंगाल के बोंगांव से लोक सभा सांसद थे।
प्रधानमंत्री ने श्री गोपाल कृष्‍ण गोखले की जयंती पर श्रद्धांजलि अर्पित की

प्रधानमंत्री श्री नरेन्‍द्र मोदी ने श्री गोपाल कृष्‍ण गोखले की जयंती पर उन्‍हें श्रद्धांजलि अर्पित की है। प्रधानमंत्री ने कहा- “श्री गोपाल कृष्‍ण गोखले एक महान व्‍यक्ति, जानेमाने स्‍वतंत्रता सेनानी और समाज सुधारक थे। श्री गोखले की जयंती पर उन्‍हें श्रद्धांजलि।”
प्रधानमंत्री ने महिला विश्व मुक्केबाजी चैंपियनशिप में निकहत जरीन को स्वर्ण पदक जीतने पर बधाई दी

प्रधानमंत्री श्री नरेन्द्र मोदी ने महिला विश्व मुक्केबाजी चैंपियनशिप में निकहत जरीन को स्वर्ण पदक जीतने पर बधाई दी है। उन्होंने मनीषा मौन और परवीन हुड्डा को भी कांस्य पदक जीतने के लिए बधाई दी। एक ट्वीट में प्रधानमंत्री ने कहा: "हमारे मुक्केबाजों ने हमें गौरवान्वित किया है! महिला विश्व मुक्केबाजी चैंपियनशिप में स्वर्ण पदक की शानदार जीत के लिए @nikhat_zareen को बधाई। इसी चैंपियनशिप में कांस्य पदक जीतने के लिए मैं मनीषा मौन और परवीन हुड्डा को भी बधाई देता हूं।"
अस्‍ताना में शंघाई सहयोग संगठन शिखर वार्ता के दौरान प्रधानमंत्री की द्विपक्षीय बैठक

प्रधानमंत्री श्री नरेंद्र मोदी ने अस्‍ताना में शंघाई सहयोग संगठन की बैठक के दौरान कजाकिस्‍तान, चीन और उजबेकिस्‍तान के नेताओं के साथ द्विपक्षीय बैठकें कीं। वीरवार को कजाकिस्‍तान के राष्‍ट्रपति नुरसुलतान नजरवायेव के साथ अपनी बैठक में प्रधानमंत्री ने वर्ष 2017-18 में संयुक्‍त राष्‍ट्र सुरक्षा परिषद की सदस्‍यता के लिए कजाकिस्‍तान को अपनी बधाई दी। राष्‍ट्रपति नजरवाये प्रधानमंत्री की गर्मजोशी से अगवानी की और 2015 में उनके कजाकिस्‍तान दौरे की याद दिलाई। दोनों ही नेताओं ने पिछले दौरे के दौरान निर्णयों एवं करारों की प्रगति की समीक्षा की। इस समय कजाकिस्‍तान भारत को यूरेनियम का सबसे बड़ा सप्‍लायर है और दोनों ही पक्षों ने साझेदारी कायम रखने पर सहमति जताई है। हाइड्रोकार्बन के क्षेत्र में सहयोग पर भी चर्चा हुई। प्रधानमंत्री ने अंतर्राष्‍ट्रीय ऊर्जा समूह की सदस्‍यता के लिए कजाकिस्‍तान को आमन्त्रित किया। दोनों नेताओं ने कनेक्टिविटी बढ़ाने के महत्‍व पर भी चर्चा की। इस सन्‍दर्भ में ईरान में चाबहार पोर्ट के कनेक्टिीविटी पर भी विचार विमर्श किया गया। दिल्‍ली और अस्‍ताना को जोड़ने के लिए दो फ्लाईट शीघ्र ही शुरू की जाएगी। प्रधानमंत्री ने आज चीन के राष्‍ट्रपति शीं जिनपिंग के साथ सौहार्दपूर्ण एवं सकारात्‍मक बैठक की। प्रधानमंत्री ने शंघाई सहयोग संगठन में भारत की पहुंच का समर्थन करने के लिए उनके प्रति धन्‍यवाद ज्ञापित किया। दोनों नेताओं ने बहुध्रुवीय विश्‍व की स्थिति और वैश्विक अनिश्चितताओं के चलते हुए उल्‍लेख किया कि भारत-चीन सम्‍बद्ध स्‍थायित्‍व का एक घटक है और दोनों देशों को साथ काम करना महत्‍वपूर्ण है। व्‍यापार, निवेश, कनेक्टिविटी, युवा और सांस्‍कृति आदान-प्रदान के मुद्दों पर चर्चा की गई। प्रधानमंत्री ने उजबेकिस्‍तान के राष्‍ट्रपति शवकत मिरजीयोयेव के साथ सौहार्दपूर्ण एवं रचनात्‍मक बैठक की। इसमें आर्थिक, व्‍यापार और स्‍वास्‍थ्‍य के क्षेत्रों में सशक्‍त प्रयासों पर चर्चा की गई।